Document ID: 32004R0308

Kommissionens forordning (EF) nr. 308/2004
af 20. februar 2004
om omfordeling af de uudnyttede mængder af de kvantitative kontingenter i 2003 for visse varer med oprindelse i Folkerepublikken Kina
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter(1), særlig artikel 2, stk. 5, og artikel 14 og 24, og
ud fra følgende betragtninger:
(1) Rådets forordning (EF) nr. 427/2003 af 3. marts 2003 om en varespecifik overgangsbeskyttelsesordning og om ændring af forordning (EF) nr. 519/94 om den fælles ordning for indførsel fra visse tredjelande(2) fastsætter årlige kvantitative kontingenter for visse varer med oprindelse i Folkerepublikken Kina, som er anført i bilag I til forordningen. Bestemmelserne i forordning (EF) nr. 520/94 finder anvendelse på disse kontingenter.
(2) Kommissionen udstedte forordning (EF) nr. 738/94(3) om visse gennemførelsesbestemmelser til forordning (EF) nr. 520/94. Disse bestemmelser er gældende for forvaltningen af ovennævnte kontingenter, medmindre andet er fastsat i nærværende forordning.
(3) I overensstemmelse med artikel 20 i forordning (EF) nr. 520/94 har medlemsstaternes kompetente myndigheder meddelt Kommissionen, hvilke mængder fra kontingenterne for 2003 der er tildelt, men ikke udnyttet.
(4) Det har ikke været muligt at omfordele de uudnyttede mængder i tide til, at de kunne anvendes inden udgangen af kontingentåret 2003.
(5) Efter en gennemgang af oplysningerne om hver af de pågældende varer forekommer det hensigtsmæssigt at omfordele de uudnyttede mængder fra kontingentåret 2003 i 2004 inden for de mængder, der er angivet i bilag I til denne forordning.
(6) De forskellige forvaltningsmetoder, der er omhandlet i forordning (EF) nr. 520/94, er analyseret, og det findes godtgjort, at det vil være hensigtsmæssigt at vælge den metode, hvor hensynet til de traditionelle handelsstrømme lægges til grund. Efter denne metode opdeles kontingentrancherne i to dele, én til de traditionelle importører og én til de øvrige ansøgere.
(7) Erfaringen viser, at denne metode er den mest hensigtsmæssige til at sikre handelstransaktionernes kontinuitet for de berørte importører i EF og undgå forstyrrelser i samhandelen.
(8) Mængder, der omfordeles i henhold til denne forordning, bør deles efter de samme kriterier, som lå til grund for fordelingen af kontingenterne for 2003.
(9) Der bør ske en forenkling af de formaliteter, der skal overholdes af traditionelle importører, som allerede har fået tildelt en importtilladelse under EF's kontingenter for 2004. De kompetente administrative myndigheder har allerede den fornødne dokumentation om hver af de traditionelle importørers import i 1998 eller 1999. Importørerne behøver således blot at vedlægge en kopi af den foregående tilladelse, når de ansøger om en ny.
(10) Der bør træffes foranstaltninger til at sikre de bedste vilkår for fordelingen af den del af kontingentet, der er tiltænkt de ikke-traditionelle importører, med henblik på en optimal udnyttelse af kontingenterne. Det er derfor hensigtsmæssigt at fastsætte, at denne del af mængderne fordeles i forhold til de mængder, der ansøges om, på grundlag af en samlet vurdering af de indkomne ansøgninger om importtilladelse, idet denne del forbeholdes importører, der kan bevise, at de har fået og gjort brug af mindst 80 % af importtilladelsen for den pågældende vare i kontingentåret 2003. Den ikke-traditionelle importør bør endvidere kun kunne ansøge om en forudfastsat mængde eller værdi.
(11) Med henblik på tildelingen af kontingenter bør der fastsættes en frist for, hvornår importørerne skal have indgivet deres ansøgning.
(12) For at kunne udnytte kontingenterne optimalt bør ansøgninger om tilladelse til indførsel af fodtøj under kontingenter, der omfatter flere KN-koder, indeholde oplysninger om, hvilke mængder der ansøges om for hver KN-kode.
(13) Medlemsstaterne underretter Kommissionen om de modtagne ansøgninger om importtilladelse, jf. artikel 8 i forordning (EF) nr. 520/94. Oplysningerne om de traditionelle importørers tidligere import anføres i den enhed, der anvendes i det pågældende kontingent.
(14) I betragtning af at kontingentordningen udløber den 31. december 2004, fastsættes udløbsdatoen for omfordelingsimporttilladelserne til den 31. december 2004.
(15) De i denne forordning fastsatte foranstaltninger er i overensstemmelse med udtalelsen fra det udvalg for forvaltning af kontingenter, der er nedsat ved artikel 22 i forordning (EF) nr. 520/94 -
UDSTEDT FØLGENDE FORORDNING:
Artikel 1
Denne forordning fastsætter særlige bestemmelser for omfordelingen i 2004 af de dele af de i forordning (EF) nr. 427/2003 omhandlede kvantitative kontingenter for 2003, som ikke blev udnyttet i kontingentåret 2003.
De mængder, der ikke er blevet udnyttet i kontingentåret 2003, omfordeles inden for de mængder eller værdier, der er anført i bilag I til nærværende forordning.
Forordning (EF) nr. 738/94 finder anvendelse, jf. dog de særlige bestemmelser i nærværende forordning.
Artikel 2
1. De i artikel 1 omhandlede kvantitative kontingenter tildeles efter en metode baseret på hensynet til de traditionelle handelsstrømme, jf. artikel 2, stk. 2, litra a), i forordning (EF) nr. 520/94.
2. Det fremgår af bilag II til denne forordning, hvilken del af det enkelte kvantitative kontingent der er forbeholdt henholdsvis traditionelle importører og ikke-traditionelle importører.
3. a) Den del, der er forbeholdt de ikke-traditionelle importører, fordeles efter metoden med fordeling i forhold til de mængder, der ansøges om; den mængde, den enkelte importør ansøger om, må ikke overstige den mængde, der er anført i bilag III. Kun importører, der kan dokumentere, at de har indført mindst 80 % af mængden af den vare, som de har fået importtilladelse til i henhold til Kommissionens forordning (EF) nr. 2077/2002(4), må indgive ansøgning om importtilladelse.
b) Erhvervsdrivende, der anses for at være forbundne personer som defineret i artikel 143 i Kommissionens forordning (EØF) nr. 2454/93(5), må kun indgive en enkelt ansøgning om importtilladelse for den del af kontingentet, der er forbeholdt ikke-traditionelle importører, for så vidt angår de varer, der er beskrevet i ansøgningen. Foruden den erklæring, der kræves i henhold til artikel 3, stk. 2, litra g), i forordning (EF) nr. 738/94, skal det fremgå af ansøgningen om importtilladelse for det ikke-traditionelle kontingent, at ansøgeren ikke er forbundet med nogen anden erhvervsdrivende, der indgiver ansøgning om den pågældende ikke-traditionelle kontingentpost.
Artikel 3
Ansøgninger om importtilladelse kan indgives fra dagen efter den dato, hvor denne forordning offentliggøres i Den Europæiske Unions Tidende, indtil den 10. marts 2004, kl. 15.00 (belgisk tid) ved indsendelse til de kompetente myndigheder, der er omhandlet i bilag IV til denne forordning.
Artikel 4
1. Med henblik på fordelingen af den del af det enkelte kontingent, der er forbeholdt traditionelle importører, forstås ved "traditionelle" importører, som kan dokumentere, at de har indført varer i kalenderåret 1998 eller 1999.
2. Den dokumentation, der omhandles i artikel 7 i forordning (EF) nr. 520/94, skal vedrøre varer, som er overgået til fri omsætning i løbet af kalenderåret 1998 eller 1999 som angivet af importøren, som har oprindelse i Folkerepublikken Kina, og som er omfattet af det kvantitative kontingent, hvorom der er indsendt ansøgning.
3. I stedet for den i artikel 7, første led, i forordning (EF) nr. 520/94 omhandlede dokumentation kan ansøgeren vedlægge sin ansøgning om importtilladelse dokumentation fra de kompetente nationale myndigheder, hvori disse på grundlag af deres toldoplysninger bekræfter, at de pågældende varer er blevet indført i løbet af kalenderåret 1998 eller 1999 af ansøgeren selv eller eventuelt af en erhvervsdrivende, hvis virksomhed ansøgeren har overtaget.
Ansøgeren kan, hvis han allerede er i besiddelse af en importtilladelse, som er udstedt for 2004 i henhold til Kommissionens forordning (EF) nr. 1956/2003(6) eller Kommissionens forordning (EF) nr. 215/2004(7), og som vedrører varer omfattet af ansøgningen om importtilladelse, i sin ansøgning vedlægge en kopi af den foregående tilladelse. I så tilfælde skal ansøgeren anføre den samlede importmængde af den pågældende vare i den valgte referenceperiode.
Artikel 5
Medlemsstaterne meddeler Kommissionen, hvor mange ansøgninger om importtilladelse der er modtaget, hvor store mængder ansøgningerne i alt omfatter, og ved ansøgninger, der indsendes af traditionelle importører, hvor store mængder de har indført i løbet af den referenceperiode, der er omhandlet i artikel 4, stk. 1, i denne forordning, således at Kommissionen har oplysningerne i hænde senest den 1. april 2004, kl. 10.00 (belgisk tid).
Artikel 6
Kommissionen fastlægger senest 30 dage efter at have modtaget de fornødne oplysninger, jf. artikel 5, hvilke kvantitative kriterier der skal gælde for de kompetente nationale myndigheders behandling af importørernes ansøgninger.
Artikel 7
Importtilladelserne er gyldige indtil den 31. december 2004.
Artikel 8
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. februar 2004.

Labels: 3
1
18